google/wiki40b huggingface dataset:
Call of Duty: Black Ops II

Figurer og Omgivelser

Handlingen i spillet finner sted i år 2025. Kina og USA er i en kald krig, på lik line med den USA og Sovjetunionen hadde fra 1945 til 1991. Grunnen til dette er at Kina stopper å eksportere sjeldne jordarter etter at de blir rammet av et cyberangrep som bringer det kinesiske aksjemarkedet til stillstand. Krig blir i denne tiden ført med roboter, cyberangrep, ubemannede droner og kjøretøy og annen moderne teknologi. Den ubemannede teknologien kan brukes mot dem den var ment å beskytte.
Spillet har også handling i 1980-årene som fokuserer på skurken, Raul Mendendez, som i 2025 provoserer Kina og USA. Hensikten er å tegne en bakgrunn for hvorfor han fremprovoserer en konflikt mellom landene. Spilleren tar igjen opp rollen som Alex Mason, hovedpersonen fra Call of Duty: Black Ops i denne delen av handlingen. Konflikten finner sted i Mellom-Amerika. Frank Woods, en figur fra Call of Duty: Black Ops kommer tilbake i spillet og tar opp en fortellerrolle for historien til 2025. I den delen av spillet er hovedpersonen sønnen til Alex Mason, David Mason.

Angrepsstyrke oppdrag

Call of Duty: Black Ops 2 skal være det første spillet i Call of Duty-serien hvor spillervalg har en effekt på oppdrag og hele historien. Ved å velge ett oppdrag, kan ikke spilleren gjennomføre de andre oppdragene, hvis ikke spillet startes helt på nytt.
I disse oppdragene kan en spiller bruke ubemannede kjøretøy, fly og roboter. Hvis spilleren dør, fortsetter historien uten at oppdraget er utført. Hva spilleren gjør i disse oppdragene, kan forandre planene til skurken i historien.

Zombier

Zombier kommer tilbake i Call of Duty: Black Ops 2, slik at spillet er det tredje i Call of Duty-serien som vil ha dette. I motsetning til World at War og Black Ops, vil Black Ops2 Zombies ha opptil åtte spillere i en zombielobby.  Det er også første gang at zombier har sin egen enkeltspillerdel ved siden av hovedhistorien i et Call of Duty-spill.

Salg

Activision sa at Black Ops II solgte i USA mer enn 7,5 millioner kopier dagen det ble lansert, og tjente mer enn 500 millioner amerikanske dollar bare i USA, noe som gjorde det til den største underholdningslanseringen i noen sinne, inntill det ble slått av Grand Theft Auto V i september 2013. Det er fjerde året på rad Call Of Duty har slått denne rekorden.
Ripbord

Ripbord er det øverste bordet på en robåt. Det kalles nesten alltid for ripbordet eller ripa, men på Sør-Østlandet har «rip» gått over til å bety øverste kanten på båten, og ofte blir esingen kalt «ripa».
Sensommerdager

Handling

Henry (Tobey Maguire) er en mann tidlig i trettiårene som tenker tilbake på Labor Day da han var tretten år gammel. 13-årige Henry (Gattlin Griffith) bor da med sin enslige mor Adele (Kate Winslet) i New Hampshire. Henrys mor har sykdommen agorafobi, og de er dermed ikke ute blant folk så mye. Henry tror at helgen kommer til å være den samme som hvilken som helst annen helg - se på TV, leke med kjælehamsteren sin og fantasere om jentene i klassen.
Men så overtaler han Adele til å dra ut for å kjøpe mat til Labor Day, og dagen deres blir komplett annerledes når de oppdager en fryktsom mann blødende i veikanten, og de bestemmer seg for å hjelpe ham. Når de oppdager at mannen er Frank (Josh Brolin), en fange på rømmen, forstår de at det som kun skulle være en butikktur kan by på flere farer enn de setter pris på.
Primærfaktor

Primærfaktor er et mål på hvor mye en fjelltopp hever seg i forhold til terrenget omkring.
En topp kan defineres som et punkt som er slik at terrenget – i alle retninger fra toppen – går enten bortover eller nedover, og en fjelltopps primærfaktor er den minste vertikale avstanden (høydeforskjellen) en først må gå ned for å kunne gå opp til et høyere punkt enn den fjelltoppen man startet fra. 
Primærfaktoren spiller en sentral rolle i utarbeidelsen av lister over fjelltopper i en fjellkjede eller et fjellmassiv. Primærfaktoren kan sies å være et objektivt mål på en topps selvstendighet. For et fjellområde kan man derfor rangere toppene ut fra toppenes primærfaktor. Alternativt kan man liste de høyeste toppene med primærfaktor over en gitt terskelverdi. Hvilken terskelverdi som bør benyttes, er imidlertid en smakssak. Vanlige fjellvandrere vil ofte kreve en terskelverdi på 100 meter eller mer, mens tindebestigere gjerne foretrekker en terskel på rundt 30 meter. Antall topper over en gitt høyde i et fjellområde blir større jo lavere terskelen for primærfaktoren er. Eksempelvis finnes i Jotunheimen 98 topper over 2000 meter dersom man benytter en terskelverdi på 100 meter. Antall topper over 2000 meter stiger til 231 om man senker terskelverdien til 30 meter.
En av Jotunheimens høyeste fjelltopper, Keilhaus topp (2355 moh.), er sjelden å se på lister over høye fjell, ettersom toppen har en primærfaktor på bare ca. 20 meter.

Bestemmelse av primærfaktor

Når man skal bestemme primærfaktoren for en topp, tar man utgangspunkt i definisjonen. For å komme fra fjelltoppen til en høyereliggende topp og samtidig
gå minst mulig ned, følger man vannskillet (fjellkammen, ryggen) fra
fjelltoppen mot den høyereliggende toppen. Minimumspunktet langs
vannskillet vil være et sadelpunkt. Normalt vil man kunne gå langs
ulike vannskiller for å komme til ulike høyereliggende topper. Det
høyeste minimumspunktet langs alle mulige vannskiller som forbinder
fjelltoppen med høyereliggende topper, betegnes referansesadelen for
fjelltoppen. Primærfaktoren er høyden over referansesadelen.
Referansesadelen for den høyeste toppen på en øy eller et kontinent
defineres til å være havoverflaten. For alle andre topper finnes det
bare én referansesadel for hver topp, og en sadel kan kun være
referansesadel for én topp.  Referansesadelen er ofte et pass eller
et skar, for lavereliggende sadler gjerne et myrdrag.
Topografiske kart oppgir vanligvis ikke høyden på sadelpunkter langs
vannskiller. Referansesadelens høyde vil derfor ofte måtte bestemmes
ut fra kartets høydekurver. Primærfaktoren har derfor typisk en
usikkerhet på 2 til 10 m, avhengig av kartets høydeangivelser.
For fjelltopper med høyereliggende topper i nærheten vil det
som regel være enkelt å bestemme referansesadelen og dermed
primærfaktoren. Når de høyereliggende toppene ligger langt unna,
kan det imidlertid være nokså omstendelig å bestemme
referansesadelen.
Storbritannias ambassade i Oslo

Ambassadørresidens

Ambassadørresidensen er i Drammensveien 79 (Frognæs).
Uppsalabuss

Uppsalabuss er et svensk kollektivselskap, tidligere eiet av Uppsala kommune, men siden 1. januar 2012 eiet av Landstinget i Uppsala län. Selskapet driver bybusstrafikk i Uppsala samt trafikk til forstedene Bälinge og Storvreta. Trafikken drives på kontrakt av Gamla Uppsala Buss, som også er et landstingseiet, tidligere kommunalt selskap. Selskapet het tidligere Upsala Stads Trafik AB, og var den direkte etterfølgeren til Uppsala Spårvägs AB.
Fra begynnelsen var Uppsalabuss og Gamla Uppsala Buss to helt ulike selskaper, men rundt begynnelsen på 1970-tallet kjøpte Uppsalabuss opp Gamla Uppsala Buss og dets vognpark, siden midten på 1990-tallet er det igjen skilt fra Gamla Uppsala Buss, men er nå simpelthen bestiller av trafikk og har altså ingen egne busser.

Billetter og priser

I og med at Uppsalabuss tidligere har vært et kommunalt selskap uten samarbeid med private busselskaper og kun et svakt samarbeid med Upplands Lokaltrafik så er prisene og billettene skilt fra resten av länet.
Siden 12. desember 2010 tas ingen kontanter imot på bybussene, tidligere så kostet en kontantbillett 30 kroner, ti kroner mer enn for eksempel en SMS-billett, som kostet 20 kroner for en voksen da det ble innført, dette for å forebygge kontantbetaling og dermed minske risikoen for ran. Etter at kontanthåndteringen ble fjernet kan man betale med kredittkort. SMS-billett for barn/ungdom opp til 19 år kostet tidligere 12 kroner.
Artilleri

Artilleri er opprinnelig maskineri for å kaste prosjektiler, slik som beleiringsmaskiner og kanoner. I moderne militær sammenheng betyr det også våpenarten som består av soldater som er utrustet med slike våpen.
Ifølge CFE-avtalen er begrepet  grovkalibrede artillerisystemer med evne til å engasjere landmål, primært ved indirekte ildgivning. Slike artillerisystemer utgjør den vesentlige indirekte ildstøtte til kombinerte hærstyrker.
Grovkalibrede artillerisystemer er kanoner, haubitser, artilleriskyts som kombinerer kanonens og haubitsens egenskaper, bombekastere og flerrørs rakettutskytningsramper med et kaliber på 100 millimeter eller mer. I tillegg skal ethvert fremtidig grovkalibret, direkte ildgivningssystem som har sekundær, effektiv, indirekte ildgivningsevne, telles med i forhold til maksimalantallet for artilleri. 
Artilleriets skytshelgen er Sankta Barbara.

Feltartilleri

Feltartilleri betegner artilleri som beveger seg i felten sammen med andre bakkestyrker. I dag skiller man mellom tauet feltartilleri og selvdrevet feltartilleri. Man har også flere typer skyts; kanoner, haubitser og missiler.
Det norske forsvaret bruker selvdrevet felthaubits av typen M109 A3GNM. I perioden 2020-2021 vil Hæren motta nye artillerivogner av typen K9 Thunder.
Utdypende artikkel: Det norske forsvarets utskifting av M109.

Festningsartilleri

Festningsartilleri er en betegnelse på fastmontert artilleri på befestninger. Festningsartilleri som skal forsvare et kystområde, et sund eller lignende kalles kystartilleri.
De siste norske kystfortene ble bygget på 1980-tallet, og mistet sin militær-strategiske betydning på 1990-tallet.

Skipsartilleri

Skipsartilleri er artilleri montert på skip. Den siste typen artilleriskip ble betegnet som slagskip.  De siste slagskipene gikk i opplag på 1990-tallet. Det eneste gjenværende slagskipet som fortsatt er i bruk, er USS Iowa BB-61. Skipet ble brukt under invasjonen av Irak i 2003, der det ga artilleristøtte til amerikanske bakkestyrker som rykket inn i landet.

Luftvernartilleri

Luftvernartilleriet ble opprettet først for å bekjempe ballonger og luftskip, og senere fly. De har spesialisert utstyr for å treffe bevegelige mål. I tiden etter andre verdenskrig gikk luftvernartilleriet til en viss grad over til å bruke luftvernmissiler.
Norsk luftvernsartilleri består av Kampluftvernet og NASAMS.
Filmens hus

Filmens hus ligger i Dronningens gate 16 i Oslo sentrum og huser en rekke organisasjoner som på en eller annen måte jobber med film. Disse organisasjonene er Arthaus, Film & Kino, Filmweb, Gullruten, Kortfilmfestivalen i Grimstad, Norsk Filmforbund, Rushprint, Norsk filmfond, Norsk filmutvikling, Norsk filmklubbforbund, Z - filmtidsskrift, Produsentforeningen, Skjerm & Lerret, FilmLex, og Norsk filminstitutt (NFI). NFI er den største leietakeren i Filmens Hus, og er ansvarlig for de fleste publikumsaktivitetene i huset. Bygget eies og drives av Dronningensgate 16 AS.

Cinemateket

Den viktigste av publikumsaktivitetene som finner sted i Filmens Hus er kintotilbudet Cinemateket, som driftes av NFI. Cinemateket er en spesialisert kino som fokuserer på klassisk film og alternativ samtidsfilm. I tillegg avholdes en rekke foredrag og andre tilstelninger om film. 
Som medlem i Cinemateket får man rabatt på inngangsbillettene, men det er ikke nødvendig å tegne medlemskap for å se film.
Cinemateket i Oslo er en av landets få kinoer som viser historisk film digitalt i såkalt 4K-kvalitet. De øvrige kinoene som har dette tilbudet er cinematekene i Bergen, Kristiansand, Tromsø og Trondheim.
Filmens Hus er også arena for flere mindre filmfestivaler i Oslo. Blant annet har Filmens Hus vært visningssted under flere utgaver av festivalene Skeive Filmer og Arabiske Filmdager. Arabiske Filmdager ble for øvrig arrangert for første gang i april-mai 2011, med Babel filmklubb og Film fra Sør som arrangører.

Arkiv og bibliotek

NFI har som mål å samle inn og restaurere den norske filmarven, og den såkalte Pliktavleveringsloven gjør at dette arkivet stadig vokser. Dette gjør arkivet til hjertet i organisasjonen. Arkivet er åpent for studenter og forskere. Biblioteket har en samling bestående av over 20 000 bøker, manus og tidsskrifter, og er åpent for publikum. I biblioteket er det også muligheter for både å se film og å høre filmmusikk. Personalet ved både arkivet og i biblioteket har filmhistorisk kompetanse.
Fra 1. januar 2008 er denne avdelingen underlagt Nasjonalbiblioteket. Bibliotek og arkiv flytter fra Filmens Hus i nærmeste fremtid.

Filmmuseet

I de samme lokalene kunne man finne et lite, men rikholdig, filmmuseum som tok for seg de fleste sider ved norsk filmhistorie. Faste utstillinger omhandlet temaene «Filmens forløpere», «Filmens første år», «Lyden kommer», «Sensur på norske kinoer», «Norske filmstjerner», «Ivo Caprino» (se foto fra utstillingen til høyre), «Studio Magica», og «Historien er bevart på film».
Fra 1. juli 2019 har Nasjonalmuseet overtatt ansvaret for Filmmuseet og gjenstandssamlingen. De samarbeider med Preus fotomuseum i Horten med å flytte, registrere og dokumentere samlingen, men det er uvisst når og hvor museet vil bli åpnet igjen.

Filmbutikken

I starten av 2009 ble det bekreftet at Filmbutikken til NFI skal legges ned. 
Filmbutikken ble nedlagt, og hadde siste åpningsdag 23. desember 2009. I dag er det et mindre utsalg av norske filmer og NFIs egne produksjoner i resepsjonen.

Filmkaféen

Filmens Hus rommer også Filmkaféen, som kombinerer konseptet bar, kafé og bistro. Filmkaféen åpnet våren 2014.
Trapezunt-riket

Grunnleggelse

Da Konstantinopel falt under Det fjerde korstog i 1204 for vesteuropeiske og venetianske korsfarere var Trapezunt-riket en av tre mindre greske stater som oppsto ut av Østromerrikets sammenbrudd, sammen med Keiserriket Nikea og Despotatet Epirus. Alexios, et barnebarn av den bysantinske keiseren Andronikos I Komnenos, sønn av Rusudan, en datter av Giorgi III av Georgia, gjorde Trapezunt by (nå Trabzon i Tyrkia) til sin hovedstad og hevdet et krav på å være Det bysantinske rikets legitime etterfølger.
Herskerne av Trapezunt kalte seg selv for «de store Komnenos» (gresk: Megas Komnenos) da de tilhørte den mektige aristokratiske familien Komnenos, og i begynnelsen benyttet den tradisjonelle bysantinske tittelen «keiser og autokrat av romerne». Etter å ha oppnådd en enighet med Det bysantinske riket i 1282 ble den offisielle tittelen endret til «keiser og autokrat av hele Østen, av iberianerne, og de utvandrede provinser» og forble det helt til Trapezunt-rikets fall i 1461. Staten er noen ganger blitt kalt for «Det komnenianske riket» ettersom dets herskende familie var etterkommere av Alexios I Komnenos.

Utbredelse

Trapezunt-riket kontrollerte opprinnelig et sammenhengende område på sørkysten av Svartehavet mellom Soterioupolis og Sinope, bestående av dagens moderne tyrkiske provinser Sinop, Ordu, Giresun, Trabzon, Bayburt, Gümüşhane, Rise og Artvin. Området var tidligere et uavhengig rike under navnet Pontos, men var i mange århundrer underlagt Østromerriket. På 1200-tallet kontrollerte Trapezunt-riket også Perateia, som omfattet Kherson og Kertsj på Krimhalvøya. David Komnenos utvidet riket hurtig mot vest, han okkuperte først Sinope, deretter Paflagonia og Heraklea Pontika inntil hans rike grenset til Keiserriket Nikea, grunnlagt av Theodore I Laskaris. Områdene vest for Sinope gikk tapt til Keiserriket Nikea i 1206. Sinope selv ble erobret av seldsjukkene i 1214.

Rikets opphør

Trapezunt-riket opphørte som selvstendig rike da de ble invadert av styrker fra Det osmanske rike under sultan Mehmed II i 1461. De siste områdene som var under trapezuntisk kontroll, Fyrstedømmet Theodoro på Krimhalvøya, ble erobret av osmanene i 1475.
Øra (Nøtterøy)

Øra er en grunnkrets og et lite sted i Færder kommune i Vestfold. Øra ligger vest på Nøtterøy, og har 31 innbyggere (2010).
Øra er kanskje mest kjent for Ørastranda. Nordvest for Øra ligger Verjø, som tilhører Sandefjord kommune. Sundet mellom Nøtterøy og Verjø kalles Verjøsundet. Like utafor Øra ligger den lille øya Kausen med ei fyrlykt.
Man kommer til Øra via Øraveien, som er en avstikker fra Tenvikveien.
Martin Olsen (musiker)

Martin Olsen (født 25. september 1982 i Kristiansand) er utdannet trombonist fra Det Jyske Musikkonservatorium og Universitetet i Stavanger. 
Han har representert Norge i The World Orchestra of jeunesses musicales i perioden 2006–2007. Han har tidligere spilt i Vennesla Brass og Stavanger Brass Band. Han er bosatt i Oslo og jobber som dirigent og messingpedagog.
Tyrsenske språk

Tyrsenske språk er språkgruppe av utdødde språk som har navn etter etter tyrsenere (gresk: Tursānoi, Tursēnoi, Turrhēnoi). Ifølge klassifikasjonen til den tyske språkforskeren Helmut Rix (1998) besto tyrsenske språk av det utdødde etruskiske språket i sentrale Italia, det utdødde raetiske språket i Alpene, og det utdødde lemniske språket i Egeerhavet.
Rix har foreslått en dato for urtyrsensk til grovt sett en gang rundt 1000 f.Kr. Språkgruppen døde antagelig ut en gang på 200-tallet f.Kr. i Egeerhavet (ved at de ble assimilert til gresktalende), og som etruskere en gang på 100-tallet e.Kr. i Italia (assimilert til latin). Til sist døde raetisk ut antagelig på 200-tallet e.Kr. ved assimilering til vulgærlatin i sør og til germansk i nord.
Diego Boneta

Musikk

Boneta spilte inn debutalbumet Diego i 2005, etter at han spilte en liten rolle i den meksikanske såpeoperaen Rebelde. Albumet ble utgitt i Mexico, Chile og Brasil i første omgang, men ble også gitt ut i USA litt senere. Dette ledet til at han fikk åpne tre konserter for Hilary Duff i Mexico.
Hans andre album het Indigo og ble gitt ut i 2008. Albumet ble skrevet og produsert av Mitch Allan, og Kara DioGuardi var også med på skrivefronten. Låtene Losing Me og Perdido En Ti ble kåret til ukens beste gratislåt på iTunes i mai 2008.
Etter sin suksess med filmen Rock of Ages skal han gi ut et nytt album på engelsk i 2012 eller 2013, hvor han jobber med Maroon 5s vokalist, Adam Levine.

Skuespiller

Boneta spilte først i TV-serier i hjemlandet Mexico, før han i 2010 tok steget over til USA for å prøve lykken som både sanger og skuespiller. Han spilte gjesteroller i TV-serier som Zeke and Luther, Pretty Little Liars og 90210, og hadde en stor rolle i fjernsynsfilmen Mean Girls 2 (2011), som var en slags oppfølger til den populære filmen fra 2004.
I 2012 kom hans store gjennombrudd i musikalfilmen Rock of Ages, hvor han spilte hovedrollen mot Julianne Hough. Tom Cruise, Alec Baldwin og Catherine Zeta-Jones har også roller i filmen. Etter å ha sett Bonetas audition, hevdet regissør Adam Shankman at han er «den neste store», og sammenliknet ham med Zac Efron, Channing Tatum og Liam Hemsworth.
Orlogsmuseet

Organisering

I 2004 ble Tøjhusmuseet og Orlogsmuseet lagt sammen under navnet
Statens Forsvarshistoriske Museum. De to museenes utstillinger ble drevet videre som selvstendige museer i Statens Forsvarshistoriske Museums regi.
I 2014 ble Statens Forsvarshistoriske Museum en del av Nationalmuseet.
Sør-Kina-havet

Sør-Kina-havet er den delen av Stillehavet som avgrenses av det asiatiske fastlandet og øyene Sumatra, Borneo, Luzon og Taiwan. Følgende land har kyst mot Sørkinahavet: Kina, Vietnam, Kambodsja, Thailand, Malaysia, Singapore, Indonesia, Brunei, Filippinene og Taiwan.
Sør-Kina-havet har forbindelse mot Øst-Kina-havet i nord gjennom Taiwanstredet, mot Filippinerhavet i øst gjennom Luzonstredet, mot Javasjøen i sør mellom Sumatra og Borneo, og mot Andamanhavet og Indiahavet i vest gjennom Malakkastredet. Mot det asiatiske fastlandet danner Sørkinahavet to store bukter; Tonkinbukta i nordlige Vietnam og sørlige Kina, og Thailandbukta mellom Indokina og Malayahalvøya.
Det store havstykket omfatter 3 500 000 km². Det er over 200 små øyer og rev rundt omkring i havet, mange av dem omstridt mellom de omliggende land.
Skogbrannene i California sommeren 2008

Skogbrannene i California sommeren 2008 var en skogbrann i California som oppstod den 20. juni etter en rekke lynnedslag i området. Den 5. juli bestod brannen av 320 enkeltbranner og var før det oppe i 1783 enkeltbranner. 
Per 7. juli var 2420 km² (597 910 acres) med skog nedbrent. Nesten 20 000 personer var involvert i slukkingen og bare 5 % av brannene var under kontroll. Over 100 helikoptre og en rekke brannslokningsfly deltok i arbeidet. Over 30 bolighus og 32 andre bygninger brant ned. Ytterligere 11 000 boliger var i faresonen. Brannen strakk seg fra grensen mot Nevada og til Californias kyst.
En 63 år gammel frivillig brannmann mistet livet i en brann nord i delstaten 3. juli
Skogbrannene har fortært et større areal enn de mye omtalte skogbrannene California i oktober 2007, men har ikke vært så ødeleggende siden bebodde områder i mindre grad har blitt berørt denne gang.
Johan Myklebust

Johan Myklebust var en norsk politimann og motstandsmann mot den tyske okkupasjonen under andre verdenskrig. Han var medlem av Politigruppen, og deltok i 1943 i organiseringen og bistanden til sabotasjearbeidet som Asbjørn Sunde utførte i Oslo med den såkalte Osvald-gruppen.
Basic Instinct 2

Handling

Forfatter «Catherine Tramell» (Stone) er igjen kommet i klammeri med lovens lange arm. Hennes ektemann, en engelsk fotballspiller (spilt av tidligere landslagsspiller for England Stan Collymore), druknet da bilen deres havnet i Themsen mens paret hadde sex i bilen. Scotland Yard ansetter psykiater «Dr. Michael Glass» (Morrissey) slik at han kan evaluere «Tramell» før hun blir stilt for retten. «Tramell» blir aldri stilt for retten, og hun ber «Glass» om å bli hennes private psykiater, samt hovedperson i sin neste roman. I likhet med detektiv «Nick Curran» (fra film nr 1) blir Glass lurt inn i et spill av seksualitet og fristelse.

Usensurert reklamesnutt

Den 6. februar 2005 la flere nettsider ut en kort, usensurert scene fra den kommende filmen, som inneholdt korte klipp av flere utfordrende kjærlighetsscener fra filmen.

«Development Hell»

Filmen havnet i det som man i filmbransjen kaller Development Hell i hovedparten av 2000-tallet. Filmen lanseringsdato var i utgangspunktet satt til mars 2002, men produksjonslaget havnet i en del problemer, blant annet med å finne en mannlig skuespiller til å ta spille Glass. De greide til slutt ikke å finne en skuespiller innen datoen for produksjonsstart i 2001, og filmen ble kansellert. Stone saksøkte produsentene kort tid etterpå på grunn av kontraktsbrudd.
I 2004, like før saken skulle opp til rette, inngikk de to sidene et forlik. En av betingelsene for forliket var at filmen skulle lages som opprinnelig planlagt. I 2005, etter å ha signert David Morrissey i den mannlige hovedrollen, startet produksjonen.

Golden Raspberry Awards

Til den 27. Razzie-utdelingen ble Basic Instinct 2 nominert til hele syv priser, og vant fire, blant annet prisene for «verste film» og «verste manus».
Filmen ble slaktet av kritikerne og ble også en seermessig flopp. Den gjorde det imidlertid noe bedre på DVD.
The Social Network

Filmomtale

En høstkveld i 2003 setter Harvard-studenten og dataprogrammereren Mark Zuckerberg seg ved datamaskinen og begynner ivrig å arbeide med en ny idé. I en storm av blogging og programmering blir det som starter på internatrommet til et globalt nettverk og en revolusjon innen kommunikasjon.
I løpet av bare seks år, og 500 millioner venner senere, blir Mark Zuckerberg historiens yngste milliardær. Men for denne gründeren leder suksessen til både personlige og juridiske komplikasjoner. Filmen beviser at man ikke kan få 500 millioner venner uten å få et par uvenner med på kjøpet.

Priser og utmerkelser

Filmen vant Golden Globe for beste dramafilm for filmåret 2010. Filmen mottok også tre andre Golden Globe-priser: David Fincher vant for beste regi, Aaron Sorkin vant for beste manus og Trent Reznor vant for beste originalmusikk. I tillegg var Andrew Garfield nominert til beste mannlige birolle og Jesse Eisenberg var nominert for beste mannlige hovedrolle i en dramafilm.